text: РЕГЛАМЕНТ (ЕС) № 941/2012 НА СЪВЕТА
  от 15 октомври 2012 година
  за изменение на Регламент (ЕО) № 147/2003 относно някои ограничителни мерки по отношение на Сомалия
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 215 от него,
  като взе предвид Решение 2010/231/ОВППС на Съвета от 26 април 2010 г. относно ограничителни мерки спрямо Сомалия (1),
  като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
  като има предвид, че:
  (1)
  С Регламент (ЕО) № 147/2003 на Съвета (2) се налага обща забрана за предоставянето на технически съвети, помощ, обучение, финансиране и финансова помощ, свързани с военни дейности, на всяко физическо лице, образувание или орган в Сомалия.
  (2)
  На 25 юли 2012 г. Съветът за сигурност на ООН прие Резолюция 2060 (2012), като в точка 10 от нея се предвижда дерогация от забраната за оказване на помощ във връзка с оръжията и военното оборудване, предназначени за политическото бюро на Организацията на обединените нации за Сомалия, одобрена предварително от комитета, създаден съгласно Резолюция 751 (1992) на Съвета за сигурност на ООН.
  (3)
  На 15 октомври 2012 г. Съветът прие Решение 2012/633/ОВППС (3), с което се изменя Решение 2010/231/ОВППС и се предвижда подобна дерогация.
  (4)
  Настоящата мярка попада в обхвата на Договора и следователно за нейното изпълнение е необходимо регулаторно действие на равнището на Съюза, по-специално с цел да се осигури еднаквото ѝ прилагане от страна на стопанските субекти във всички държави членки.
  (5)
  Поради това Регламент (ЕО) № 147/2003 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  В член 3 от Регламент (ЕО) № 147/2003 параграф 1 се заменя със следното:
  „1. Член 1 не се прилага за:
  а)
  предоставянето на финансиране или финансова помощ за продажба, доставка, трансфер или износ на несмъртоносно военно оборудване, предназначено само за хуманитарна или защитна употреба, или за материали, предназначени за програми за институционно изграждане на Съюза или държавите-членки, включително в областта на сигурността, провеждани в рамките на мирния и помирителния процес,
  б)
  предоставянето на технически съвети, помощ или обучение, свързани с такова несмъртоносно оборудване,
  в)
  предоставянето на финансиране или финансова помощ за продажба, доставка, трансфер или износ на оръжие и военно оборудване, предназначени единствено за поддръжката на политическото бюро на ООН за Сомалия или за негова употреба,
  г)
  предоставянето на технически съвети, помощ или обучение, свързани с такива оръжия и военно оборудване,
  ако такива дейности са били одобрени предварително от комитета, създаден с точка 11 от Резолюция 751 (1992) на Съвета за сигурност на ООН.“
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Люксембург на 15 октомври 2012 година.